Tutki pakkausmerkintöjä ostohetkellä, jotta saat mahdollisimman hyvin käyttötarvettasi vastaavan lampun. Ledeistä löytyy hyvät vaihtoehdot koko kodin valaistukseen. Ensin kannattaa varmistaa, että lampussa on valaisimeen sopiva kanta. Tärkeää on varmistaa myös riittävä valon määrä (lm). Valon tarve on yksilöllistä, mutta nyrkkisääntönä voi pitää, että lukuvalon on hyvä olla vähintään 800 lumenia. Kannattaa myös miettiä mieltymyksensä valon väristä (K), sillä vaihtoehtoja on paljon. Mitä suurempi Kelvin arvo on sitä kylmempää on valo väriltään. Merkityksellisiä voivat olla myös luvattu käyttöikä sekä sytytyskertojen määrä. Myös sopivuus himmennyskäyttöön selviää pakkauksesta.